На основу члана 83. Статута Филозфског факултета Универзитета у Нишу, члана 58. и 217. Статута Универзитета у Нишу (Гласник Универзитета у Нишу бр. 8/17, 6/18, 7/18, 4/19, 3/21), Наставно-научно веће Филозофског факултета Универзитета у Нишу, на седници одржаној дана 20.12.2023. године, донело је

**ПРЕДЛОГ О Д Л У К Е**

о изменама и допунама Статута Филозофског факултета Универзитета у Нишу

број 44/1-2-1 од 11.2.2022. године

**Члан 1.**

**Члан 111.** Статута мења се и гласи:

**Професор емеритус**

**Члан 111.**

Универзитет може, на предлог факултета или друге високошколске јединице, доделити звање професора емеритуса редовном професору у пензији, пензионисаном у претходне две школске године, који има најмање 20 година радног стажа на универзитету, који се посебно истакао својим научним, односно уметничким радом, стекао међународну репутацију и постигао резултате у обезбеђивању наставно-научног, односно наставно-уметничког подмлатка у области за коју је изабран, и то најмање три менторства на докторским дисертацијама, односно најмање три менторства на докторским уметничким пројектима, као и да је био руководилац најмање два научна пројекта, односно да има најмање 12 репрезентативних референци у пољу уметности

Професор емеритус може учествовати у извођењу свих облика наставе на академским студијама другог и трећег степена, бити ментор и члан комисија у поступку израде и одбране докторских дисертација, бити члан комисије за припремање предлога за избор наставника универзитета и учествовати у научноистраживачком раду.

Поступак и услови доделе звања и права лица из става 1. овог члана ближе се уређују општим актом универзитета, а у складу са минималним условима за избор у звања наставника.

Поступак за доделу звања професор емеритус покреће високошколска установа у којој је лице провело најмање десет година у радном односу са пуним радним временом.

Права и обавезе лица које је изабрано у звање из става 1. овог члана уређују се уговором о ангажовању за извођење наставе.

Укупан број професора емеритуса ангажованих у настави не може бити већи од 3% од укупног броја наставника универзитета.

Члан САНУ у радном саставу, који је пре пензионисања имао наставно или научно звање, може учествовати у извођењу свих облика наставе на докторским академским студијама, бити ментор и члан комисија у поступку израде и одбране докторске дисертације, бити члан комисије за припремање предлога за избор наставника универзитета и учествовати у научноистраживачком раду.

**Члан 2.**

**Члан 114.** мења се и гласи:

**ЗВАЊА САРАДНИКА**

**Члан 114.**

Звања сарадника на Факултету су: **сарадник у настави**, **асистент**, **асистент са докторатом,** **лектор**, **виши лектор, страни лектор** и сарадници ван радног односа: **студент** **демонстратор и сарадник практичар**.

Овим Статутом прописани су услови за избор у звање и време на које се закључује уговор о раду: лектора страног језика, вишег лектора страног језика и страног лектора.

**Члан 3.**

**Члан 115.** Статута мења се и гласи:

**Услови за избор у звања сарадника**

**Члан 115.**

Факултет бира у звање **сарадника у настави** на студијама првог степена студента докторских академских студија, мастер академских, или специјалистичких студија, који је сваки од претходних степена студија завршио са укупном просечном оценом најмање осам (8).

Са лицем из става 1 овог члана декан Факултета закључује Уговор о раду на период од годину дана, уз могућност продужења уговора два пута по једну годину у току трајања студија, а најдуже до краја школске године у којој се студије завршавају.

Факултет бира у звање **асистента** студента докторских студија који је сваки од претходних нивоа студија завршио са укупном просечном оценом најмање осам (8) и који показује смисао за наставни рад.

Под условима из става 1 овог члана Факултет може изабрати у звање асистента и магистра наука, коме је прихваћена тема докторске дисертације.

Са лицем изабраним у звање асистента декан Факултета закључује Уговор о раду на период од три године, са могућношћу продужења два пута по три године. Могућност продужења уговора односи се и на асистенте који су стекли научни назив доктора наука.

Факултет бира у звање **асистента са докторатом** лице које је стекло научни назив доктора наука и које показује смисао за наставни рад.

Са лицем изабраним у звање асистента са докторатом закључује се уговор о раду на период од три године, са могућношћу продужења за још три године.

Уговор из става 2. овог члана закључује декан Факултета.

Факултет бира у звање **лектора** страног језика лице које има одговарајуће високо образовање, просечну оцену најмање 8, које у потпуности влада тим страним језиком и има смисла за наставни рад.

Са лицем из става 1 овог члана закључује се уговор о раду на период од четири године, са могућношћу продужења.

Факултет бира у звање **вишег лектора** страног језика лице које има одговарајуће високо образовање, просечну оцену најмање 8, које у потпуности влада тим страним језиком, има смисла за наставни рад, дугогодишње искуство у настави на Факултету, и има објављене стручне односно научне радове.

Са лицем из става 1 овог члана закључује се уговор о раду на период од четири године, са могућношћу продужења.

У звање **страног лектора** може бити изабран кандидат који има одговарајуће високо образовање из области филологије, који у потпуности влада датим страним језиком и изворни је говорник страног језика. Одлуку о избору страног лектора доноси Наставно-научно веће на предлог Већа департмана, за једну школску годину.

**Члан 4.**

**У члану 148.** Статута став 2 брише се тако да члан 148. сада гласи:

Факултет издаје диплому студенту који је завршио студије, којом се потврђује завршетак студија.

До уручења дипломе студенту се издаје уверење о дипломирању, најкасније у року од десет дана од дана дипломирања.

**Члан 5.**

**У члану 165.** Статута у ставу 2. после речи: „спрвовођење конкурса“, додају се речи: „рокове за пријављивање кандидата“, тако да члан 165. сада гласи:

**Конкурс за упис на студије**

**Члан 165.**

На предлог Наставно-научног већа Факултета, Сенат Универзитета доноси одлуку о расписивању конкурса за упис на студије за наредну школску годину.

Конкурс садржи: број студената за сваки студијски програм, услове за упис, мерила за утврђивање редоследа кандидата, поступак спровођења конкурса, рокове за пријављивање кандидата, начин и рокове за подношење жалбе на утврђени редослед, као и висину школарине коју плаћају студенти који се сами финансирају.

Конкурс се објављује најкасније четири месеца пре почетка школске године.

Kонкурс за докторске студије које се организују у оквиру међународних пројеката у складу са Законом о потврђивању Споразума између Владе Републике Србије и Европске уније о учешћу Републике Србије у програму Европске Уније Horizont 2020 - оквирном програму за истраживање и иновације (2014-2020) ("Службени гласник РС - Међународни уговори", број 9/14), расписује се у складу са роковима и условима прописаним програмским документима Horizont 2020, а студенти уписани по тим конкурсима не улазе у број студената чије се студије финансирају из буџета Републике.

**Члан 6.**

**Члан 166.** Статута мења се и гласи:

**Услови за упис на основне студије**

**Члан 166.**

На акредитоване студијске програме које организује Факултет могу се уписати сва лица са положеном општом, стручном или уметничком матуром, уз вредновање резултата остварених на матурским испитима.

Под условима из става 1. члана могу се уписати и кандидати који су завршили међународно признату матуру (International Baccalaurate Diploma Programme).

Факултет својим општим актом утврђује који се испити са опште, стручне и уметничке матуре вреднују приликом уписа на студије и утврђује критеријуме на основу којих се обавља класификација и избор кандидата за упис на студије.

Као критеријум приликом уписа студената на одређени студијски програм, Факултет може да уведе и тест склоности.

Информације о начину вредновања испита са опште, стручне и уметничке матуре и о критеријумима за рангирање, кандидати могу добити на Факултету.

**Члан 7.**

**Члан 167.** Статута мења се и гласи:

**Члан 167.**

На акредитоване студијске програме које организује Факултет могу се уписати и лица са средњим образовањем у четворогодишњем трајању, стеченом по прописима који су важили до ступања на снагу и почетка примене прописа којима се уређује општа, стручна и уметничка матура.

Кандидати из става 1. овог члана, који конкуришу за упис у прву годину основних академских студија, полажу пријемни испит у складу са општим актима Факултета и Универзитета који су се примењивали до ступања на снагу и почетка примене прописа којима се уређује општа, стручна и уметничка матура.

Програме за полагање пријемног испита, као и информације о критеријумима за рангирање, кандидати могу добити на Факултету.

Ако кандидат из става 1. овог члана не изађе на пријемни испит, сматраће се да је одустао од учешћа на конкурсу.

Кандидат из става 1. овог члана, који је као ученик III или IV разреда средње школе освојио једно од прва три појединачна места на републичком такмичењу које организује Министарство просвете и спорта, или међународном такмичењу из наставног предмета из кога се полаже пријемни испит, не полаже пријемни испит из тог наставног предмета, већ му се испит, или дати део пријемног испита, вреднује максималним бројем бодова.

Право на вредновање постигнутог успеха на такмичењима максималним бројем бодова оставарује се тако што кандидат подноси молбу декану Факултета приликом подношења пријаве за полагање пријемног испита.

**Члан 8.**

**Члан 168.** Статута мења се и гласи

**Члан 168.**

На основу критеријума из конкурса, Факултет сачињава ранг-листу пријављених кандидата.

Редослед кандидата за упис на студије првог степена утврђује се на основу општег успеха постигнутог у средњем образовању у четворогодишњем трајању и на матурским испитима, резултата испита за проверу посебних знања, склоности и способности уколико је такав испит предвиђен, и по потреби на основу успеха на националним и интернационалним такмичењима, у складу са општим актом Факултета.

Кандидати са средњим образовањем у четворогодишњем трајању, стеченим по прописима који су важили до ступања на снагу и почетка примене прописа којима се уређује општа, стручна и уметничка матура, рангирају се на основу општег успеха постигнутог у средњем образовању у четворогодишњем трајању и на основу резултата пријемног испита.

Право уписа на студије првог степена стиче кандидат који је на ранг-листи рангиран у оквиру одобреног броја студената.

Упис кандидата по афирмативним мерама и кандидата који припадају другим посебним категоријама учесника конкурса, врши се у складу са Стручним упутством које доноси министар.

**Члан 9.**

**Члан 169.** се брише.

**Члан 10.**

**Члан 219. Статута** мења се и гласи**:**

**Члан 219.**

Студенти уписани на основне студије до ступања на снагу Закона о високом образовању (Службени Гласник РС број 88/17) у складу са одредбама чл. 82-88 Закона о високом образовању Сл. гл. 76/05, 100/07, 97/08, 44/10, 93/12, 89/13, 99/14, 45/15, 68/15, 87/16) могу завршити ове студије по започетом студијском програму, условима и правилима студија, најкасније до истека рока који се одређује у двоструком броју школских година потребних за реализацију студијског програма, рачунато од дана почетка студирања тог студијског програма.

Студенти уписани на основне студије до 10. септембра 2005. године могу завршити те студије по започетом наставном плану и програму, условима и правилима студија најкасније до краја школске 2025/2026. године.

Студенти уписани на магистарске студије до 10. септембра 2005. године имају право да заврше студије по започетом плану и програму, условима и правилима студија, најкасније до краја школске 2025/2026. године.

Кандидати који су пријавили докторску дисертацију до 10. септембра 2005. године, односно студенти који су уписали докторске студије по прописима који су важили до тог датума, могу да стекну научни назив доктора наука, односно да заврше докторске студије по започетом плану и програму, условима и правилима студија, најкасније до краја школске 2025/2026. године.

Студенти из става 1. овог члана имају право да наставе започете студије по студијском програму који је донет у складу са одредбама Закона о високом образовању, на начин и по поступку утврђеним општим актом високошколске установе.

**Члан 11.**

Одлука о изменама и допунама Статута Факултета ступа на снагу по добијању сагласности Савета Универзитета у Нишу, а примењује се осмог дана од објављивања на интернет презентацији Факултета.

**Члан 12.**

Одлуку доставити: председнику Савета Факултета, Универзитету у Нишу, секретару Факултета и Служби за опште и правне послове Факултета.

НАСТАВНО-НАУЧНО ВЕЋЕ ФИЛОЗОФСКОГ ФАКУЛТЕТА УНИВЕРЗИТЕТА У НИШУ

Број:

Датум:

ПРЕДСЕДНИК ВЕЋА

Проф. др Наталија Јовановић